Kolesteroli
Kolmekymppisten miesten valtimoissa kovettumia joka kolmannella
· Joka kolmannen kolmekymppisen miehen valtimoissa on merkkejä valtimotaudista, toteaa tutkimus arvostetussa lääketieteen lehdessä.
· Lähes 17 000 aikuista tutkittiin Tanskassa ja Espanjassa, ja tulokset tukevat suomalaishavaintoja.
· Professori Olli Raitakari Turun yliopistosta kehottaa mittauttamaan kolesterolin jo 20–30-vuotiaana.

Joka kolmannen kolmekymppisen miehen valtimoissa on muutoksia, jotka voivat vuosien kuluessa johtaa sydäninfarktiin tai aivohalvaukseen.
Naisista joka viidennellä on valtimoissaan samoja muutoksia.
Se selvisi New England Journal of Medicine -tiedelehdessä (NEJM) julkaistussa tutkimuksessa. Siinä tutkittiin lähes 17 000 aikuisen valtimoita Tanskassa ja Espanjassa.
”Ateroskleroosia esiintyy yleisesti myös nuorilla. Useimmiten se on oireetonta”, vahvistaa professori Olli Raitakari Turun yliopistosta. Arkisesti puhutaan valtimonkovettumataudista tai valtimotaudista.
Samansuuntaisia tuloksia valtimotaudin esiintymisestä nuorilla on saatu myös Suomessa.
Tutkijat etsivät valtimoista plakkeja eli rasva- ja tulehdussolujen kertymiä, joita syntyy verisuonten seinämiin.

Ne voivat ajan myötä ahtauttaa valtimoita ja revetä, jolloin ne aiheuttavat verisuonen tukkeutumisen.
Plakkeja löytyi jo parikymppisten kaulavaltimoista Raitakarin johtamassa tutkimuksessa. Alle 30-vuotiaista suomalaisista niitä oli noin viidellä prosentilla.
Valtimotauti kehittyy hitaasti, jopa vuosikymmeniä. Siksi nuoren sairastumisen riski voi näyttää pieneltä, vaikka valtimoissa olisi jo kertymiä.
Tanskalais-espanjalaisessa tutkimuksessa kertymiä löytyi myös nuoremmilta eli alle 30-vuotiailta, lähes yhdeksältä prosentilta miehistä ja seitsemältä prosentilta naisista.
Löydös on linjassa aikaisempien tutkimusten kanssa. Miehillä ateroskleroosi alkaa keskimäärin 5–10 vuotta aiemmin kuin naisilla. Syytä ei tunneta varmasti, mutta estrogeenin suojaava vaikutus naisilla voi selittää eroa.
Valtimotauti voi kehittyä oireettomana vuosikymmeniä.
Raitakarin mukaan nuorena aikuisena todettu kaulavaltimoplakki on suomalaisissa seurannoissa liittynyt noin kaksinkertaiseen sairastumisriskiin vanhempana.
Plakin löytyminen kertoo alkaneesta taudista, mutta ei tarkoita väistämätöntä sairastumista. Hyvä uutinen on se, ettei valtimotaudin eteneminen ole väistämätöntä.
Kolesterolin pienentäminen ja verenpaineen alentaminen voivat pysäyttää plakkien kasvun.
Joskus kertymät voivat jopa pienentyä. Ja vaikka plakki ei vähenisi, sen tulehdus voi rauhoittua ja repeämisen riski pienentyä.
”Viimeistään 20–30-vuotiaiden kannattaa mittauttaa kolesteroliarvonsa.”
Valtimotaudin ehkäisyä pitäisi Raitakarin mielestä aikaistaa nykyisestä.
Jos riski osoittautuu suureksi, valtimoita voisi tutkia kuvantamalla jo nuorella aikuisiällä, ja ateroskleroosiin voisi puuttua ennen oireita.
Vielä ei ole näyttöä siitä, että oireettoman valtimotaudin seulonta ja siihen perustuva hoito vähentäisivät sydäninfarkteja tai aivohalvauksia. Tätä vielä selvitetään.
Raitakari ei kehota kaikkia hakeutumaan valtimoiden kuvantamiseen.
”Viimeistään 20–30-vuotiaiden kannattaa kuitenkin mittauttaa kolesteroliarvonsa ja verenpaineensa ja keskustella lääkärin kanssa, onko syytä tehdä jotakin.”
Jo lasten kolesteroliarvoja ja muita riskitekijöitä voisi seurata.
Raitakari korostaa terveellisten elintapojen merkitystä. Jos muutoksia valtimoissa on jo todettu, riskitekijöihin voi olla syytä puuttua myös lääkityksellä.
Raitakarin mukaan nykyihmisten huonon ldl-kolesterolin tasot edistävät plakkien muodostumista.
”Ongelma on siinä, että viitearvot perustuvat väestön keskimääräisiin ldl-kolesteroliarvoihin. Ne ovat kuitenkin jo niin korkeita, että ateroskleroosia alkaa kehittyä”, Raitakari sanoo.
Vain jos pitoisuus pysyy alle 1,5 millimoolissa litrassa, tautia ei hänen mukaansa yleensä kehity.
Riskirajat vaihtelevat sen mukaan, onko henkilöllä valtimotaudin muita riskitekijöitä. Huonon kolesterolin yläraja on suosituksissa 3, mutta vain jos valtimotaudin riski on muutoin pieni.
On ilmennyt myös, että tavalliset sydän- ja verisuonitautien riskilaskurit eivät tunnista läheskään kaikkia ihmisiä, joiden valtimoissa on jo kovettumia.
Tanskalais-espanjalaisessa tutkimuksessa vain noin kaksi prosenttia niistä, joilla oli valtimoplakkeja, luokiteltiin suuren sydän- ja verisuonitautiriskin ryhmään.
Suomalaisessa tutkimuksessa 40 prosentilla 30–39-vuotiaista, joilla oli kaulavaltimoplakkeja, ei ollut keskimääräistä enemmän kolesterolia, verenpainetautia, kakkostyypin diabetesta eikä päivittäistä tupakointia.

